Diari Oficial de la Generalitat Valenciana


Sumari del DOGV 8107, del 17-08-2017 (2017/7476)

ORDRE 35/2017, de 10 d'agost, de la Conselleria d'Educació, Investigació, Cultura i Esport, per la qual s'estableix el procediment d'inscripció, modificació i baixa de les escoles de música, escoles de dansa i escoles de música i dansa en el Registre de Centres Docents de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/08/10/35/dof/vci/html**

### Dades del document

Número de DOGV
:   8107

Data del DOGV
:   17-08-2017

Secció del DOGV
:   I. DISPOSICIONS GENERALS

Número del document
:   2017/7476


Data del document
:   10-08-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

Títol de la disposició corregit per la Correcció d'errades publicada en el DOGV número 8119 de 04.09.2017. On diu «Ordre 30/2017, de 10 d'agost», ha de dir «Ordre 35/2017, de 10 d'agost».

ORDRE 30/2017, de 10 d'agost, de la Conselleria d'Educació, Investigació, Cultura i Esport, per la qual s'estableix el procediment d'inscripció, modificació i baixa de les escoles de música, escoles de dansa i escoles de música i dansa en el Registre de Centres Docents de la Comunitat Valenciana. [2017/7476]  
PREÀMBUL  
  
L'article 53 de l'Estatut d'Autonomia de la Comunitat Valenciana disposa que és de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'Alta Inspecció necessària per al seu compliment i garantia.  
D'acord amb l'article 18.5 del títol II de la Llei 2/1998, de 12 de maig, Valenciana de la Música, de la Generalitat, les escoles de música, les escoles de dansa i les escoles de música i dansa seran regulades reglamentàriament per l'Administració educativa. D'altra banda, l'article 17.6 del Decret 91/2013, de 5 de juliol, del Consell, pel qual es regulen les escoles de música de la Comunitat Valenciana, assenyala que el procediment de registre de les escoles de música serà l'establit per la legislació vigent.  
La present norma s'ajusta als principis de bona regulació establits en l'article 129.1 de la Llei 39/2015, d'1 d'octubre, del Procediment Administratiu Comú de les Administracions Públiques. D'una banda, resulta necessària perquè els procediments regulats en ella no estaven prou desenvolupats en la legislació precedent, d'altra banda, perquè procura seguretat jurídica ja que afavoreix un marc normatiu estable, predictible, integrat, clar i de certesa, que facilita el seu coneixement i comprensió, identificant-se clarament els requisits que aquestes escoles han de complir i concretant el procediment de tramitació d'inscripció, modificació i baixa d'aquestes escoles en el Registre de Centres Docents de la Comunitat Valenciana. Igualment, s'ha seguit el principi de proporcionalitat, tenint en compte la singularitat d'aquesta norma, i el principi de transparència, donant als potencials destinataris la possibilitat de participar en l'elaboració de la mateixa.  
  
Així mateix, amb la publicació de la present norma, es facilita la transició d'aquests centres cap a un nou paradigma formatiu en l'afany de donar resposta a d'allò regulat en la Disposició Transitòria Única del Decret 11/2014, de 17 de gener, del Consell, de modificació del Decret 91/2013, de 5 de juliol, ja que les escoles de música inscrites en el Registre de Centres Docents de la Comunitat Valenciana amb anterioritat a l'entrada en vigor del decret hauran d'adaptar-se a d'allò exigit en aqueixa disposició reglamentària en el termini de cinc anys.  
El Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna, en l'article 6, a la Conselleria d'Educació, Investigació, Cultura i Esport les competències en matèria d'educació. Així mateix, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, assenyala que les competències en relació a les escoles de música i de dansa corresponen a la Direcció General de Formació Professional i Ensenyaments de Règim Especial.  
  
Per tot això, vista la proposta de la Direcció General de Formació Professional i Ensenyaments de Règim Especial, es considera oportú establir unes normes pròpies on es detallen els tràmits dels procediments conduents a la inscripció de les escoles de música, escoles de dansa i escoles de música i dansa en el Registre de Centres Docents de la Comunitat Valenciana, així com la seua eventual modificació i baixa. Tenint en compte els informes preceptius, i tenint en compte que s'ha donat tràmit d'informació pública en el Diari Oficial de la Generalitat Valenciana per Resolució de 13 de gener de 2017, de la directora general de Formació Professional i Ensenyaments de Règim Especial, i conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte  
1. Aquesta ordre té com a objecte regular el procediment d'inscripció, modificació i baixa de les escoles de música, escoles de dansa i escoles de música i dansa en el Registre de Centres Docents de la Comunitat Valenciana.  
2. Per a iniciar aquests procediments, s'hauran de complir els requisits establits en aquesta ordre.  
  
Article 2. Àmbit d'aplicació  
Aquesta ordre serà aplicable a les escoles de música, escoles de dansa i escoles de música i dansa inscrites en el Registre de Centres Docents de la Comunitat Valenciana, i a les persones físiques o jurídiques (públiques o privades) que vulguen constituir escoles de música, escoles de dansa o escoles de música i dansa en l'àmbit de la Comunitat Valenciana.  
  
Article 3. Sol·licitud d'inscripció  
1. El procediment conduent a la inscripció en el Registre de Centres Docents s'iniciarà per mitjà de sol·licitud dirigida a la direcció general competent en matèria d'escoles de música i de dansa.  
2. De manera genèrica, s'hauran d'inscriure sota la denominació d'escola seguit del caràcter de la seua titularitat (pública o privada) i de la tipologia corresponent: de música, de dansa o de música i dansa. A més, s'incorporarà una denominació específica que haurà de constar en la sol·licitud d'inscripció.  
3. En la sol·licitud es farà constar la titular promotora de l'escola i el seu NIF, la seua ubicació (adreça, codi postal i localitat), i en cas que l'escola vaja a ser d'àmbit supramunicipal, les localitats que pretén atendre.  
  
Article 4. Formalització de les sol·licituds i termini de presentació  
1. La sol·licitud es formalitzarà per mitjà de l'imprés que figura com a annex I d'aquesta ordre, degudament subscrit per la persona física o jurídica promotora de l'escola. No podran ser titulars de centres privats aquelles persones que es troben en algun dels supòsits previstos en l'article 21.2 de la Llei Orgànica reguladora del Dret a l'Educació. La persona sol·licitant o la seua representant legal haurà de declarar, sota la seua responsabilitat, que no es troba en cap d'aquests supòsits.  
  
2. El termini de presentació de la sol·licitud serà amb anterioritat al 31 de desembre del curs escolar en què es pretenga iniciar l'activitat de l'escola. Les sol·licituds presentades amb posterioritat a aquesta data, en tot cas, tindran efectes per al curs immediatament posterior.  
3. La sol·licitud es formalitzarà mitjançant un procediment electrònic disponible en la Seu Electrònica de la Generalitat. També estarà accessible en el portal institucional de la Generalitat Valenciana, en qualsevol oficina PROP i en el següent enllaç:   
http://www.gva.es/va/inicio/procedimientos'id\_proc=223.  
  
Article 5. Requisits per a la inscripció en el Registre de Centres Docents  
1. Els ensenyaments mínims per a les escoles de música seran: dues especialitats instrumentals, llenguatge musical, conjunt instrumental i cor. Es requerirà un mínim de tres professors o professores.  
2. Els ensenyaments mínims per a les escoles de dansa seran: música i una especialitat entre les de ball flamenc, dansa clàssica, dansa espanyola i dansa contemporània. Es requerirà un mínim de dos professors o professores.  
3. En les escoles de música i dansa caldrà impartir els ensenyaments mínims establits en els apartats 1 i 2 d'aquest article i es requerirà un mínim de quatre professors o professores.  
4. Amb caràcter general, el professorat d'aquestes escoles haurà d'acreditar les seues competències professionals mitjançant:  
a) Títol Professional o Superior de Música o de Dansa (o títols equivalents) de l'especialitat que impartisca.  
b) Formació pedagògica i didàctica: l'Administració educativa, per garantir la qualitat dels ensenyaments, determinarà les competències docents que ha de reunir el professorat d'aquests ensenyaments, de conformitat amb el que estipula l'article 100.2 de la Llei 2/2006, de 3 de maig, d'Educació. Estaran exempts d'aquesta exigència els graduats en magisteri (o títol equivalent) i els llicenciats en pedagogia i psicopedagogia i els qui estiguen en possessió de llicenciatura (o títol equivalent) que incloga formació pedagògica i didàctica.  
5. La impartició de la formació complementària, conjunt instrumental i cor en les escoles de música i la impartició de la música en les escoles de dansa, podran estar a càrrec de professorat amb una titulació professional o superior (o títol equivalent) corresponent a qualsevol especialitat dels ensenyaments musicals.  
6. En aquelles especialitats per a les quals no hi haja titulació o no s'haja desplegat el currículum a la Comunitat Valenciana, segons el caràcter innovador o pel nivell d'especialització que comporte, la direcció general competent en matèria d'escoles de música i de dansa podrà autoritzar, prèvia sol·licitud corresponent, l'habilitació per a impartir docència d'aquesta especialitat, sempre que tinguen una qualificació professional i les competències docents estipulades a l'apartat 4.b d'aquest article. A aquest efecte, s'haurà d'acreditar la qualificació amb títols de reconegut prestigi de l'àmbit de l'especialitat que es puguen considerar equivalents al títol superior. Així mateix, s'haurà d'acreditar que dispose d'una experiència laboral d'almenys cinc anys dins l'àmbit on es demane l'habilitació.  
7. L'oferta formativa complementària de música per a menors de huit anys, també podran impartir-la els qui estiguen en possessió d'alguna de les següents titulacions:  
a) Títol de Grau de Mestre en Educació Infantil o Primària, menció de Música, o titulació equivalent.  
b) Títol de Mestre de qualsevol especialitat o equivalent, o Grau de Mestre en Educació Infantil o Primària i, a més, estar en possessió de l'habilitació o especialitat de Música.  
8. L'oferta formativa complementària de dansa per a menors de huit anys, també podran impartir-la els qui estiguen en possessió d'alguna de les següents titulacions:  
a) Títol de Grau de Mestre en Educació Infantil o Primària, menció en Educació Física, o titulació equivalent.  
b) Títol de Mestre de qualsevol especialitat o equivalent, o Grau de Mestre en Educació Infantil o Primària i, a més, estar en possessió de l'habilitació o especialitat d'Educació Física.  
c) Títol Superior d'Art Dramàtic en l'especialitat d'Interpretació, així com del Màster en Ensenyaments de Secundària, Formació Professional i Ensenyaments Esportius o el Màster en Ensenyaments Artístics.  
  
9. Les escoles també podran incorporar, ocasionalment o de manera periòdica, especialistes convidats sempre que siguen persones de reconegut prestigi que puguen aportar valor afegit als projectes d'innovació o als programes d'aprenentatge que des del centre es desenvolupen. La figura de l'especialista convidat es podrà incorporar, entre altres, en els següents àmbits:  
- La música/dansa i la salut.  
- La producció multimèdia i les tecnologies aplicades.  
- La lutieria i la reparació d'instruments.  
- El tractament de les arts des d'una perspectiva interdisciplinària.  
- Estils i gèneres artístics singulars.  
Les activitats desenvolupades per especialistes convidats hauran constar en la programació general anual del centre.  
10. Es podran constituir escoles d'àmbit supramunicipal, considerant-se com a aquestes escoles aquelles que atenen alumnat en diverses localitats, sempre que la distància entre localitats no dificulte la realització dels ensenyaments i que en el seu conjunt reunisquen els requisits mínims previstos. Aquestes escoles tindran distints espais educatius, però disposaran de recursos humans compartits, una gestió unificada i un projecte educatiu comú.  
En cada una de les extensions d'una escola d'àmbit supramunicipal s'hauran d'impartir un mínim de 5 hores lectives de classe setmanals.  
  
Per a poder autoritzar una extensió en una localitat, no podrà haver-hi cap altra escola inscrita en el Registre de Centres Docents que impartisca les mateixes especialitats.  
11. Les instal·lacions de les escoles de música, escoles de dansa i escoles de música i dansa hauran de complir les condicions higièniques, acústiques, d'habitabilitat i de seguretat exigides per la normativa aplicable. Al mateix temps, hauran d'aplicar la legislació vigent en matèria d'accessibilitat en l'edificació de pública concurrència.  
12. Les aules de les escoles de música comptaran amb una superfície adequada a la relació numèrica professor-alumne. Tindran almenys dues aules amb una superfície mínima de quinze metres quadrats per a les classes d'instrument i una altra aula amb una superfície mínima de vint-i-cinc metres quadrats per a les classes de matèries col·lectives (de formació complementària, de conjunt instrumental i cor). Disposant d'aquestes dimensions, l'escola podrà atendre simultàniament un màxim de 20 alumnes. La capacitat es podrà incrementar en un alumne/a més, per cada metre quadrat que excedisca els vint-i-cinc prefixats com a mínim en l'aula destinada a classes col·lectives. La capacitat d'aquestes aules no podrà superar en cap cas un màxim de 30 alumnes. Si es disposa de més aules destinades a aquest tipus de classes, la capacitat simultània de l'escola s'obtindrà per mitjà de la suma de les capacitats individuals de cada una d'aquestes.  
13. Les aules de les escoles de dansa comptaran amb una superfície adequada a la relació numèrica professor-alumne. Tindran, almenys, una aula d'una superfície mínima de trenta cinc metres quadrats, dotada de paviment flotant per a la pràctica de la dansa. Disposant d'aquestes dimensions, l'escola podrà atendre simultàniament un màxim de 10 alumnes. Aquesta capacitat es podrà incrementar en un alumne/a més, per cada cinc metres quadrats que excedisquen els trenta cinc fixats com a mínim. La capacitat de l'aula no podrà superar en cap cas un màxim de 20 alumnes. Si es disposa de més aules que complisquen amb les dimensions fixades, la capacitat simultània de l'escola s'obtindrà per mitjà de la suma de les capacitats individuals de cada una d'aquestes.  
  
14. Les escoles de música i dansa hauran de comptar, almenys, amb les instal·lacions assenyalades en els apartats 12 i 13 d'aquest article.  
15. En cas d'escoles d'àmbit supramunicipal, les instal·lacions utilitzades en cada una de les extensions on s'impartisca classe hauran de complir les mateixes condicions establides en l'apartat 11 d'aquest article. A més, depenent del tipus d'ensenyament, música o dansa, s'haurà de complir amb el que assenyalen els apartats 12 i 13 d'aquest article respectivament.  
16. Les escoles disposaran, almenys, d'un espai dedicat a les funcions de direcció i administració, que es podrà utilitzar com a sala del professorat, i de la dotació adequada de serveis per a l'alumnat i personal del centre.  
Les escoles d'àmbit supramunicipal hauran de tindre una única localització per a la seua seu central en la qual s'ubicarà la part administrativa i de gestió.  
17. Les instal·lacions comptaran amb l'equipament necessari per als seus ensenyaments, i les escoles que siguen de música, a més, hauran de tindre un banc d'instruments adaptat a l'edat de l'alumnat.  
18. La direcció general competent en matèria d'escoles de música i de dansa podrà autoritzar, excepcionalment, la creació d'escoles que no complisquen els requisits previstos en els apartats anteriors d'aquest article, quan es tracte de zones de població dispersa en xicotets nuclis que no puguen accedir per si mateixos a la formació d'una escola, ni mancomunar-se amb altres nuclis.  
19. Les escoles, tant de titularitat pública com de titularitat privada, podran utilitzar instal·lacions i dependències escolars de titularitat pública, d'acord amb el que estableix l'Ordre de 27 de novembre de 1984, de la Conselleria de Cultura, Educació i Ciència.  
20. Les escoles podran utilitzar espais i recursos humans compartits amb altres centres educatius sempre que hi haja compatibilitat entre els dos ensenyaments.  
21. Les escoles hauran de comptar amb una estructura directiva i de gestió administrativa i acadèmica que permeta el funcionament normal i garantisca la qualitat educativa. Les escoles de titularitat privada tindran autonomia per a establir els seus òrgans de govern i de gestió; les de titularitat pública es regiran, quant a òrgans de govern i gestió, d'acord amb la normativa vigent en matèria educativa reguladora dels centres públics. La persona encarregada de la direcció de l'escola haurà d'acreditar la suficient formació docent i capacitació professional per a l'exercici del càrrec.  
22. Les escoles de titularitat privada hauran de complir els requisits marcats en l'article 21.2 de la Llei orgànica 8/1985, de 3 de juliol, reguladora del Dret a l'Educació.  
23. Les escoles hauran de complir en els seus projectes educatius la finalitat, els objectius i les condicions d'ordenació, programació, planificació i avaluació establides en la normativa vigent en matèria d'escoles de música i de dansa.  
24. Les escoles tindran l'obligació d'elaborar la programació general anual i la memòria anual del centre de cada curs escolar.  
25. Els centres inscrits en el Registre de Centres Docents hauran de fer constar en totes les seues comunicacions la denominació genèrica i especifica continguda en aquest registre.  
  
Article 6. Documentació requerida per a la inscripció en el Registre de Centres Docents  
Junt amb el model de sol·licitud d'inscripció que figura en l'annex I d'aquesta ordre, s'hauran d'adjuntar els següents documents:  
a) Documentació acreditativa de la persona física o jurídica que vaja a exercir la titularitat de l'escola, còpia del DNI o del número d'identificació fiscal segons el cas. Quan siga una entitat privada, a més, s'hauran d'aportar els estatuts que regeixen l'entitat.  
b) Si la titular és una persona jurídica, tant si és pública com privada, certificació de l'acord adoptat per l'òrgan de govern competent, segons el cas, on s'autoritza la creació de l'escola.  
c) Projecte educatiu del centre. El projecte s'elaborarà a partir de l'anàlisi prèvia de les necessitats específiques de l'alumnat i del context escolar, socioeconòmic, cultural i sociolingüístic del centre. El projecte ha de garantir que la intervenció pedagògica siga coherent, coordinada, progressiva i assumida pel conjunt de la comunitat escolar del centre. El projecte educatiu del centre contindrà:  
  
- Les finalitats i les intencions educatives, d'acord amb la identitat del centre.  
- Els aspectes fonamentals d'organització del centre, la metodologia, els objectius i l'avaluació. La participació de la comunitat educativa i les relacions amb altres institucions així com les normes bàsiques de convivència.  
d) El projecte curricular del centre amb el pla formatiu de l'escola i les especialitats que s'imparteixen. Relació del professorat, amb indicació de les matèries que impartirà cada u i del seu horari de dedicació.  
  
e) Documentació acreditativa de la titulació del professorat.  
En les especialitats per a les quals no hi ha titulació o no s'ha desplegat el currículum a la Comunitat Valenciana, segons el caràcter innovador o pel nivell d'especialització que comporte, s'haurà d'aportar tota aquella documentació que puga acreditar el que disposa l'article 5.6 d'aquesta ordre.  
f) Currículum i mèrits de qui pretenga ser el director o directora.  
g) Plànols de les instal·lacions de l'escola. Si és el cas, plànols d'altres instal·lacions on s'imparteixen classes. Quan les instal·lacions s'estiguen construint, s'aportarà còpia del projecte d'execució de l'obra. No caldrà aportar els plànols en cas que s'utilitzen instal·lacions i dependències de centres escolars sostinguts amb fons públics.  
  
h) Inventari de la dotació d'equipament, i si es tracta d'una escola de música, banc d'instruments.  
i) Informe amb el nombre d'alumnat que es pretén atendre simultàniament i en el seu conjunt, així com els horaris de funcionament i utilització dels espais.  
j) Certificació de la cessió de les instal·lacions quan no siguen propietat de l'entitat promotora de l'escola.  
k) Protocol de seguretat i evacuació de l'edifici.  
l) Documents que acrediten disposar d'una assegurança escolar.  
m) Relació del personal no docent, qualificació i horari de dedicació.  
n) Si la titular és persona jurídica privada i no s'autoritza expressament la seua consulta, documentació acreditativa d'estar al corrent de les obligacions tributàries i de la Seguretat Social.  
o) Si l'escola utilitza espais i recursos humans compartits amb un altre centre educatiu, haurà de constar l'acord pel qual s'autoritza l'ús de les instal·lacions i la justificació de la compatibilitat dels dos ensenyaments.  
p) Si es tracta d'una escola d'àmbit supramunicipal, a més de la documentació assenyalada amb caràcter general, caldrà aportar:  
- Plànols de les instal·lacions utilitzades en cada una de les localitats ateses, d'acord amb allò que es dicta en l'apartat g d'aquest article.  
  
- Si és procedent, document acreditatiu de l'acord firmat entre el titular i cada una de les extensions que integraran l'escola. En l'acord es farà constar el NIF dels firmats, les condicions de l'acord i el document acreditatiu de la cessió d'ús de les instal·lacions.  
  
- Equipament disponible en les diferents extensions.  
- Assignatures col·lectives i especialitats instrumentals que s'impartiran en les diferents extensions, que s'acreditaran mitjançant un informe que continga allò que es dicta en l'apartat i d'aquest article.  
  
Article 7. Informe de la sol·licitud  
1. La inspecció d'educació corresponent emetrà un informe sobre la competència docent del professorat i sobre l'adequació de l'oferta educativa conforme als requisits assenyalats a l'article 5 d'aquesta ordre. Aquest informe comptarà amb el vistiplau de la Inspecció General d'Educació.  
2. La unitat administrativa amb competències en infraestructures educatives emetrà un informe sobre l'adequació d'espais i instal·lacions dels centres conforme als requisits assenyalats en l'article 5 d'aquesta ordre.  
3. El Registre de Centres Docents emetrà un certificat de no-duplicitat de la denominació específica proposada per a l'escola, on s'acredite l'ús exclusiu i distintiu d'aquest nom, de manera que no hi haja cap altra escola autoritzada i inscrita en el registre amb aquesta denominació en la mateixa localitat.  
  
Article 8. Resolució  
1. S'estableix la direcció general competent en matèria d'escoles de música i de dansa com a òrgan competent per resoldre els expedients d'inscripció incoats. Aquesta resolució haurà de notificar-se a la persona física o jurídica sol·licitant. En cas de ser estimatòria, s'efectuarà la corresponent inscripció oficial en el Registre de Centres Docents de la Comunitat Valenciana amb indicació de les dades següents:  
  
a) Codi de centre.  
b) Denominació genèrica amb indicació del caràcter públic o privat que té l'escola.  
c) Denominació específica.  
d) Persona física o jurídica titular de l'escola i el seu NIF.  
e) Ubicació de l'escola.  
f) Si l'escola és d'àmbit supramunicipal, les extensions autoritzades.  
  
2. La conselleria competent en matèria d'educació supervisarà el funcionament de les escoles de música, les escoles de dansa i les escoles de música i dansa, vetlant per la seua adequació a la normativa vigent en aquesta matèria. A més, podrà implementar instruments per a la millora de la qualitat dels ensenyaments impartits per aquestes escoles així com mesures d'inspecció i orientació educatives. Tot això, sense perjuí de la seua plena autonomia pedagògica i organitzativa.  
3. La modificació normativa dels requisits exigits a les escoles de música, escoles de dansa i escoles de música i dansa amb posterioritat a la inscripció serà d'obligat compliment per a totes les escoles registrades.  
4. La resolució es dictarà en el termini màxim de tres mesos comptats a partir del moment en què la persona interessada presente la sol·licitud.  
  
Article 9. Modificació de dades en el Registre de Centres Docents  
1. La modificació de dades que figuren en el Registre de Centres Docents haurà de ser sol·licitada per la persona física o jurídica titular de l'escola.  
2. El procediment de modificació de dades serà el mateix que el previst per a la inscripció en l'articulat d'aquesta ordre.  
  
Article 10. Documentació requerida per a la modificació de dades en el Registre de Centres Docents  
1. Junt amb el model de sol·licitud de modificació que figura en l'annex II d'aquesta ordre, haurà d'adjuntar-se la documentació que corresponga a cadascuna de les següents modificacions:  
a) Canvi de denominació específica de l'escola:  
- Si la titular és una persona jurídica, tant si és pública com privada, certificació de l'acord adoptat per l'òrgan de govern competent, segons el cas, on s'autoritza la nova denominació.  
b) Canvi d'ubicació de l'escola o, en cas d'escoles d'àmbit supramunicipal, canvi en alguna de les extensions on s'imparteixen classes o autorització de noves extensions:  
- Si la titular és una persona jurídica, tant si és pública com privada, certificació de l'acord adoptat per l'òrgan de govern competent, segons el cas, on s'autoritza aquesta modificació.  
- Plànols de les instal·lacions.  
- Informe amb el nombre d'alumnat que es pretén atendre simultàniament i en el seu conjunt, així com els horaris de funcionament i utilització dels espais.  
- Inventari de la dotació d'equipament, i si es tracta d'una escola de música, banc d'instruments.  
- Si és procedent, document acreditatiu de l'acord firmat entre el titular i cada una de les extensions que integraran l'escola. En l'acord es farà constar el NIF dels firmats, les condicions de l'acord i el document acreditatiu de la cessió d'ús de les instal·lacions.  
  
- Certificació de la cessió de les instal·lacions quan no siguen propietat de la promotora de l'escola.  
- Protocol de seguretat i evacuació de l'edifici.  
- Si l'escola utilitza espais compartits amb altres centres educatius, haurà de constar l'acord pel qual s'autoritza l'ús de les instal·lacions i la justificació de la compatibilitat dels dos ensenyaments.  
c) Canvi de titularitat:  
- Quan es tracte de canvi de titularitat pública a titularitat privada, haurà d'aportar-se l'expedient administratiu que permeta la privatització del servei públic.  
- En cas de modificació de la titularitat privada, tant si és entre persones físiques o jurídiques, amb ànim o sense ànim de lucre, s'exigeix la manifestació de voluntat per part dels intervinents en el negoci jurídic per al canvi de titularitat, mitjançant aquell instrument jurídic que l'habilite.  
- Documentació acreditativa de la persona física o jurídica que vaja a exercir la titularitat de l'escola, còpia del DNI o del número d'identificació fiscal segons els cas. Quan siga una entitat privada, a més, s'hauran d'aportar els estatuts que regeixen l'entitat.  
- Si el canvi de titularitat comporta la modificació d'altres dades del registre, caldrà aportar els documents pertinents.  
d) Autorització de noves especialitats i autorització per a impartir nous ensenyaments, de música o de dansa:  
- Si la titular és una persona jurídica, tant si és pública com privada, certificació de l'acord adoptat per l'òrgan de govern competent, segons el cas, on s'autoritza la impartició de les noves especialitats o dels nous ensenyaments.  
- Informe amb el nombre d'alumnat que es pretén atendre simultàniament i en el seu conjunt, així com els horaris de funcionament i utilització dels espais.  
- Documentació acreditativa de la titulació del professorat que impartirà les especialitats corresponents.  
En les especialitats per a les quals no hi ha titulació o no s'ha desplegat el currículum a la Comunitat Valenciana, segons el caràcter innovador o pel nivell d'especialització que comporte, s'haurà d'aportar tota aquella documentació que puga acreditar el que disposa l'article 5.6 d'aquesta ordre.  
- Document actualitzat del projecte educatiu del centre i del projecte curricular que incorpore les noves especialitats o nous ensenyaments que es pretenen impartir.  
2. També s'hauran de comunicar a la direcció general competent en matèria d'escoles de música i de dansa les modificacions que no requerisquen canvis en el Registre de Centres Docents, per a la qual cosa haurà d'adjuntar-se la documentació que corresponga a cadascuna de les següents modificacions:  
a) Canvi de la persona que exerceix la direcció del centre:  
- Currículum i mèrits de qui es pretén que siga el director o directora.  
b) Canvis en el professorat contractat respecte als assenyalats en el moment de la inscripció de l'escola:  
- Documentació acreditativa de la titulació del nou professorat.  
  
c) Actualització del projecte educatiu del centre o del projecte curricular:  
- Documents d'aquests projectes, que hauran d'estar d'acord amb el que assenyalen els apartats c) i d) de l'article 6 d'aquesta ordre.  
d) Modificació de les dades de contacte de l'escola:  
- Document acreditatiu en què s'informe de les dades de contacte modificades.  
e) Execució d'obres de remodelació, millora, ampliació, adequació, modernització o habilitació dels espais educatius de l'escola:  
  
- Còpia del projecte d'execució de l'obra i un reportatge amb almenys deu fotografies en suport digital, representatives de l'estat actual de l'àrea o espai on es duran a terme les obres.  
  
Article 11. Baixa en el Registre de Centres Docents  
1. La baixa es produirà d'ofici o bé a instàncies de la persona física o jurídica titular de l'escola.  
2. El procediment de baixa a instàncies de la titular de l'escola serà el mateix que el previst per a la inscripció en l'articulat d'aquesta ordre.  
  
3. La direcció general competent en matèria d'escoles de música i de dansa ordenarà d'ofici la baixa en el Registre de Centres Docents quan es detecte que l'escola deixa de reunir les condicions que motivaren la inscripció o quan es produïsca un cessament de fet en les seues activitats durant almenys nou mesos de manera continuada, a excepció del que regula la disposició transitòria única del Decret 11/2014, de 17 de gener, del Consell, de modificació del Decret 91/2013, de 5 de juliol, pel qual es regulen les escoles de música de la Comunitat Valenciana.  
  
4. Igualment seran motiu de baixa d'ofici els supòsits següents:  
  
a) La falta de notificació de qualsevol canvi en les dades de l'escola tal com es van assentar en el Registre de Centres Docents i que s'haurien de modificar d'acord amb el que s'assenyala en l'article 10 d'aquesta ordre.  
b) La no-presentació de la memòria anual del curs en el termini establit a aquest efecte.  
5. Quan es donen algunes de les circumstàncies assenyalades en els apartats 3 i 4 d'aquest article, es notificarà a la titular de l'escola perquè puga esmenar les deficiències apreciades. En cas de no fer-ho en el termini que se li concedisca a aquest efecte, s'iniciarà el procediment de baixa.  
6. Instruït l'expedient, i prèviament a la redacció de la proposta de resolució, es donarà audiència a la titular del centre, excepte quan no figure en el procediment ni siguen tinguts en compte en la resolució altres fets ni altres al·legacions i proves que les adduïdes per la persona interessada.  
  
Article 12. Documentació requerida per a la baixa voluntària en el Registre de Centres Docents  
Junt amb el model de sol·licitud de baixa que figura en l'annex III d'aquesta ordre, si la titular és una persona jurídica, tant si és pública com privada, certificació de l'acord adoptat per l'òrgan de govern competent, segons el cas, on s'autoritza la baixa en el Registre de Centres Docents.  
  
  
DISPOSICIÓ ADDICIONAL  
  
Única. Regla de no-despesa  
La implementació i el posterior desplegament d'aquesta ordre no comporta autorització de despesa pública.  
  
  
  
DISPOSICIÓ TRANSITÒRIA  
  
Única. Expedients en tramitació  
La present ordre serà aplicable per a totes aquelles sol·licituds d'inscripció, modificació i baixa en el Registre de Centres Docents que es troben en tramitació en el moment de l'entrada en vigor de la present norma. Respecte d'això, es requerirà a les sol·licitants amb expedients en tramitació que realitzen les adaptacions que pertoquen per tal d'acomplir allò que es dicta en la present norma, així com la presentació de la documentació acreditativa corresponent.  
  
  
DISPOSICIÓ DEROGATÒRIA  
  
Única  
1. Queda derogada l'Ordre de 4 de gener de 1994, de la Conselleria d'Educació i Ciència, per la qual es regulen les escoles de música, de dansa i de música i dansa, així com l'Ordre de 7 de novembre de 1995, de la Conselleria de Cultura, Educació i Ciència, per la qual es modifica l'Ordre de 4 de gener de 1994, de la Conselleria d'Educació i Ciència, per la qual es regulen les escoles de música, de dansa i de música i dansa.  
2. Queden derogades totes les disposicions del mateix rang o inferior que s'oposen al que es disposa en la present norma.  
  
  
DISPOSICIONS FINALS  
  
Primera. Desplegament  
Es faculta la direcció general competent en matèria d'escoles de música i de dansa per a dictar les instruccions necessàries per al compliment del que preveu la present ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 10 d'agost de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI